Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί αναστολής των υποχρεώσεων της Κοινότητας δυνάμει του τομεακού παραρτήματος για την ηλεκτρική ασφάλεια της συμφωνίας περί αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών της Αμερικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικο

1. Η συμφωνία περί αμοιβαίας αναγνώρισης (ΣΑΑ) μεταξύ της Ευρωπαϊκής Κοινότητας (ΕΚ) και των Ηνωμένων Πολιτειών της Αμερικής (ΗΠΑ), που τέθηκε σε ισχύ την 1η Δεκεμβρίου 1998, έχει ως στόχο τη διευκόλυνση των εμπορικών συναλλαγών μεταξύ ΕΚ και ΗΠΑ με την παροχή αποτελεσματικής πρόσβασης στην αγορά όσον αφορά τη διαπίστωση της συμμόρφωσης των προϊόντων που καλύπτονται από τη συμφωνία. Αυτό επιτυγχάνεται παρέχοντας τη δυνατότητα στους παραγωγούς να ελέγχουν και να πιστοποιούν τα προϊόντα τους μέσω ενός εγχώριου φορέα διαπίστωσης της συμμόρφωσης (ΦΔΣ) σύμφωνα με τις απαιτήσεις του άλλου μέρους. Επίσης, η ΣΑΑ αποσκοπεί στη διευκόλυνση των κανονιστικών ρυθμίσεων και της αποτελεσματικότητας, δεδομένου ότι οι αρχές του ενός συμβαλλόμενου μέρους δεν θα υποχρεούνται πλέον να προβαίνουν σε αξιολόγηση και παρακολούθηση των ΦΔΣ που βρίσκονται στο έδαφος του άλλου μέρους.

2. Οι ΦΔΣ παίζουν καθοριστικό ρόλο στην ομαλή λειτουργία της εν λόγω συμφωνίας, δεδομένου ότι προσφέρουν υπηρεσίες δοκιμών, πιστοποίησης και έγκρισης, οι οποίες είναι αναγκαίες προκειμένου οι παραγωγοί να επωφεληθούν από τη ΣΑΑ. Αν δεν υπάρχουν τέτοιοι φορείς, οι εξαγωγείς θα δυσκολευτούν να επωφεληθούν από τα εμπορικά πλεονεκτήματα που προσφέρει η ΣΑΑ. Ως προς αυτό, θα πρέπει να σημειωθεί ότι η προσφυγή στη ΣΑΑ τόσο εκ μέρους των παραγωγών όσο και εκ μέρους των ΦΔΣ γίνεται σε εθελοντική βάση.

3. Γενική αρχή της ΣΑΑ είναι ότι η εξουσιοδοτούσα αρχή έχει την ευθύνη της αξιολόγησης, εξουσιοδότησης και συνεχούς επιτήρησης της τεχνικής επάρκειας των ΦΔΣ που βρίσκονται στο έδαφός της. Για την αναγνώριση ενός ΦΔΣ δυνάμει του τομεακού παραρτήματος, η ΣΑΑ προβλέπει μια διαδικασία μέσω της οποίας το ένα συμβαλλόμενο μέρος εγκρίνει ή απορρίπτει την εξουσιοδότηση ενός ΦΔΣ από το άλλο συμβαλλόμενο μέρος. Επίσης, η ΣΑΑ παρέχει τη δυνατότητα στα συμβαλλόμενα μέρη να προτείνουν την αναστολή ή διαγραφή ενός ΦΔΣ, εφόσον αυτός δεν πληροί πλέον τις προβλεπόμενες απαιτήσεις τεχνικής επάρκειας. Τέλος, η συμφωνία προβλέπει, για τη διατήρηση αμοιβαίας εμπιστοσύνης, τόσο την ανταλλαγή πληροφοριών μεταξύ των συμβαλλομένων μερών σχετικά με τα συστήματα που αυτά εφαρμόζουν για την αξιολόγηση και παρακολούθηση των ΦΔΣ, όσο και τη δυνατότητα συμμετοχής, κατόπιν κοινής συμφωνίας, σε από κοινού ελέγχους/επιθεωρήσεις των ΦΔΣ.

2. Προβληματα εφαρμογησ του τομεακου παραρτηματοσ για την ηλεκτρικη ασφαλεια

4. Το τομεακό παράρτημα για την ηλεκτρική ασφάλεια (εφεξής καλούμενο "το παράρτημα") καθορίζει στο τμήμα VI τις προβλεπόμενες διαδικασίες όσον αφορά την εξουσιοδότηση, καταχώρηση, αναστολή και διαγραφή των ΦΔΣ. Σύμφωνα με το κείμενο του παραρτήματος, για την εξουσιοδότηση και καταχώρηση ενός κοινοτικού ΦΔΣ εφαρμόζεται η ακόλουθη διαδικασία:

i. Η εξουσιοδοτούσα αρχή του κράτους μέλους στο οποίο βρίσκεται ο ΦΔΣ εξουσιοδοτεί τον συγκεκριμένο ΦΔΣ υποβάλλοντας δεόντως πρόταση καταχώρησης, η οποία περιλαμβάνει πλήρη εργαστηριακή αξιολόγηση σύμφωνα με τις διαδικασίες της OSHA (Occupational Safety and Health Administration) των ΗΠΑ. Εντός προθεσμίας τριάντα ημερών η OSHA ενημερώνει την εξουσιοδοτούσα αρχή για το κατά πόσον η πρόταση είναι πλήρης ή απαιτούνται περαιτέρω πληροφορίες. Στα πλαίσια της εξέτασης της αίτησης, η OSHA εμπιστεύεται την εξουσιοδοτούσα αρχή του κράτους μέλους για τη διενέργεια επιτόπιων ελέγχων στον ΦΔΣ.

ii. Μόλις παραληφθεί η πλήρης πρόταση, οι ΗΠΑ εγκρίνουν ή απορρίπτουν την καταχώρηση του προτεινόμενου ΦΔΣ στο τμήμα V του παραρτήματος.

iii. Ο ΦΔΣ καταχωρείται στο τμήμα V του παραρτήματος κατόπιν αποφάσεως της Μικτής Επιτροπής και, με τον τρόπο αυτό, υπάγεται στο καθεστώς του Nationally Recognised Testing Laboratory (NRTL).

5. Οι παραπάνω διαδικασίες καθορίζουν με σαφήνεια το ρόλο και τις αρμοδιότητες, αφενός, της εξουσιοδοτούσας αρχής του κράτους μέλους, η οποία υποβάλλει την πλήρη αίτηση, συμπεριλαμβανομένων των επιτόπιων αξιολογήσεων που γίνονται σύμφωνα με τις απαιτήσεις που προβλέπονται από τους κανονισμούς και τις διαδικασίες της OSHA, και αφετέρου, το ρόλο και τις αρμοδιότητες της OSHA, η οποία εξετάζει την αίτηση και εγκρίνει ή απορρίπτει τον προτεινόμενο ΦΔΣ.

6. Ωστόσο, η αρμόδια αρχή των ΗΠΑ, η OSHA, αρνήθηκε να αποδεχτεί και να εφαρμόσει τις διαδικασίες που καθορίζονται στη συμφωνία καθώς και να αναγνωρίσει το ρόλο και τις αρμοδιότητες της εξουσιοδοτούσας αρχής των κρατών μελών. Η OSHA επιμένει ότι μόνο αυτή μπορεί να διενεργεί επιτόπιες αξιολογήσεις των κοινοτικών ΦΔΣ, επειδή αυτό προβλέπεται στους κανονισμούς της (29 CFR 1910). Η OSHA θεωρεί απλώς τη ΣΑΑ ως τον μηχανισμό που της χρειάζεται προκειμένου να αναγνωρίζει ξένους φορείς (εν προκειμένω φορείς της ΕΚ), οι οποίοι υπόκεινται σε αναγνώριση στο πλαίσιο του προγράμματος NRTL (Nationally Recognised Testing Laboratory) (βλέπε 29 CFR 1910, προσάρτημα Α Ι.Α.1.b). Έτσι, η OSHA δεν θεωρεί ότι η ΣΑΑ συμβάλλει στη διευκόλυνση της αναγνώρισης των ΦΔΣ, χάρη στη διενέργεια των αξιολογήσεων από τις εξουσιοδοτούσες αρχές των κρατών μελών.

7. Ένα άλλο στοιχείο το οποίο πρέπει να ληφθεί υπόψη είναι ότι η OSHA εισήγαγε την καταβολή τέλους για τη διεκπεραίωση των αιτήσεων NRTL και τις επιτόπιες αξιολογήσεις. Η επιβολή τέλους δεν είναι επικριτέα καθεαυτή, ωστόσο, θα οδηγούσε σε μια κατάσταση στην οποία οι κοινοτικοί ΦΔΣ θα κατέβαλλαν τέλη όχι μόνο στην εξουσιοδοτούσα αρχή του κράτους μέλους τους, την αρμόδια για την εξουσιοδότηση (και τυχόν επιτόπιες αξιολογήσεις) δυνάμει της ΣΑΑ, αλλά και στην OSHA, η οποία θεωρεί εαυτήν αρμόδια για την επιτόπια αξιολόγηση σύμφωνα με τους κανονισμούς της. Ως προς αυτό, θα πρέπει να σημειωθεί ότι το άρθρο 18 της ΣΑΑ ορίζει σαφώς ότι το ένα συμβαλλόμενο μέρος δεν πρέπει να επιβάλλει δαπάνες για υπηρεσίες διαπίστωσης της συμμόρφωσης που παρέχονται από το άλλο συμβαλλόμενο μέρος. Εντούτοις, το ίδιο δεν ισχύει για τους ΦΔΣ των ΗΠΑ, δεδομένου ότι η Κοινότητα είναι κατ´αρχήν διατεθειμένη να τους αναγνωρίζει σύμφωνα με τις διαδικασίες που καθορίζονται στο παράρτημα και, ως εκ τούτου, να εμπιστεύεται την αξιολόγηση και την εξουσιοδότηση που γίνονται από την εξουσιοδοτούσα αρχή των ΗΠΑ.

8. Η κατάσταση αυτή έχει δημιουργήσει μεγάλη αβεβαιότητα στους πιθανούς κοινοτικούς ΦΔΣ ως προς το αν θα αναγνωριστούν και, κυρίως, υπό ποίες προϋποθέσεις. Μέχρι στιγμής, κανένας κοινοτικός ΦΔΣ δεν έχει αναγνωριστεί δυνάμει του παραρτήματος. Η OSHA αναγνώρισε ως NRTL έναν ΦΔΣ που εξουσιοδότησε η Γερμανία, αλλά αυτό έγινε σύμφωνα με τις διαδικασίες της OSHA και όχι σύμφωνα με τις διαδικασίες της ΣΑΑ. Ως εκ τούτου, ο γερμανικός ΦΔΣ δεν έχει ακόμα καταχωρηθεί στο τμήμα V του παραρτήματος.

9. Σύμφωνα με το άρθρο 2 τρίτη φράση της συμφωνίας, οι υπηρεσίες της Επιτροπής και η κυβέρνηση των ΗΠΑ πραγματοποίησαν πολυάριθμες διαβουλεύσεις και κατέβαλαν πολλές προσπάθειες για την εξεύρεση λύσεων στα προαναφερθέντα προβλήματα εφαρμογής. Οι υπηρεσίες της Επιτροπής υπέβαλαν πολλές προτάσεις σχετικά με τις λεπτομέρειες εφαρμογής των διατάξεων του παραρτήματος καθώς και για δράσεις οικοδόμησης εμπιστοσύνης, με σκοπό την επίλυση των προβλημάτων όλων των ενδιαφερομένων μερών. Η OSHA απέρριψε όλες τις προτάσεις. Τα μέτρα οικοδόμησης εμπιστοσύνης που πρότεινε η OSHA ήταν αντίθετα τόσο με το πνεύμα όσο και με το γράμμα της συμφωνίας, πράγμα το οποίο θα απαιτούσε επαναδιαπραγμάτευση του παραρτήματος.

3. Προτεινομενη δραση

10. Αποτέλεσμα της κατάστασης που περιγράφεται ανωτέρω είναι ότι οι ΗΠΑ, αρνούμενες να συμμορφωθούν προς τις διαδικασίες που καθορίζονται στο παράρτημα, δεν εκπλήρωσαν τις υποχρεώσεις τους δυνάμει της συμφωνίας. Επίσης, είναι σαφές ότι η κατάσταση αυτή είχε ως αποτέλεσμα να μην αναγνωριστεί κανένας κοινοτικός ΦΔΣ δυνάμει του παραρτήματος με αποτέλεσμα η βιομηχανία της ΕΕ να μην έχει τη δυνατότητα να χρησιμοποιήσει τη συμφωνία ως μέσο διευκόλυνσης των συναλλαγών και της πρόσβασης στην αγορά. Κατά συνέπεια, η ΕΚ σημείωσε απώλειες όσον αφορά την πρόσβαση στην αγορά, όπως προβλέπει το άρθρο 2 της συμφωνίας, για τα προϊόντα της. Στο πλαίσιο αυτό, μπορεί επίσης να θεωρηθεί ότι οι ΗΠΑ δεν μπόρεσαν να διατηρήσουν μια νομοθετική και κανονιστική αρχή ικανή να εφαρμόζει τις διατάξεις του παραρτήματος, ιδίως όσον αφορά την εμπιστοσύνη της OSHA στις επιτόπιες αξιολογήσεις που διενεργούν οι εξουσιοδοτούσες αρχές των κρατών μελών για τους ΦΔΣ που βρίσκονται στο έδαφός τους.

11. Παράλληλα, η ΕΚ έχει την υποχρέωση, εκτός αν ληφθούν κατάλληλα μέτρα στο πλαίσιο της συμφωνίας, να αναγνωρίζει τους ΦΔΣ που εξουσιοδοτούνται από τις ΗΠΑ και, συνεπώς, η Επιτροπή έχει τη νομική ευθύνη να λαμβάνει όλα τα αναγκαία μέτρα προκειμένου να εξασφαλίζει την τήρηση αυτής της υποχρέωσης. Η διατήρηση της κατάστασης αυτής θα ήταν αντίθετη προς τις αρχές της αμοιβαιότητας και της αμοιβαίας αναγνώρισης στις οποίες στηρίζεται η συμφωνία.

12. Από τα παραπάνω προκύπτει ότι η ΕΚ έχει όχι μόνο το δικαίωμα αναστολής ή άρσης των υποχρεώσεών της δυνάμει του παραρτήματος, αλλά συγχρόνως είναι υποχρεωμένη να το πράξει λόγω των υποχρεώσεων εφαρμογής που έχει σύμφωνα με την κοινοτική νομοθεσία.

13. Η αναστολή των υποχρεώσεων της Κοινότητας δυνάμει του παραρτήματος, σύμφωνα με το άρθρο 16 της συμφωνίας, θα σήμαινε ότι το παράρτημα διατηρείται ως έχει στη ΣΑΑ, αλλά η ΕΚ δεν δεσμεύεται πλέον να αναγνωρίζει τους ΦΔΣ των ΗΠΑ. Αν τα πράγματα εξελιχθούν με τέτοιο τρόπο ώστε το παράρτημα να μπορεί να εφαρμόζεται σύμφωνα με τις προβλεπόμενες διαδικασίες, το εν λόγω παράρτημα θα μπορούσε ταχύτατα να τεθεί εκ νέου σε ισχύ με κατάργηση της αναστολής των κοινοτικών υποχρεώσεων.

14. Η καταγγελία του παραρτήματος, σύμφωνα με το άρθρο 21 παράγραφος 3 της συμφωνίας, θα είχε ως αποτέλεσμα τη διαγραφή του παραρτήματος από τη συμφωνία. Σε περίπτωση που η ΕΚ γνωστοποιήσει την καταγγελία του παραρτήματος, θα πρέπει να επιτευχθεί συναίνεση με τις ΗΠΑ για την κατάλληλη τροποποίηση της συμφωνίας. Εφόσον δεν υπάρξει μια τέτοια συναίνεση, η συμφωνία παύει να ισχύει στο σύνολό της. Επίσης, θα πρέπει να σημειωθεί ότι για να επανενσωματωθεί το παράρτημα στη συμφωνία, θα χρειαστεί νέα διαπραγμάτευση μεταξύ των συμβαλλομένων μερών.

15. Κατά συνέπεια, η Επιτροπή θεωρεί ότι η αναστολή των κοινοτικών υποχρεώσεων δυνάμει του παραρτήματος αποτελεί το κατάλληλο και αναγκαίο μέτρο για τους εξής λόγους:

- Οι ΗΠΑ δεν εκπλήρωσαν τις υποχρεώσεις τους, με αποτέλεσμα να σημειωθούν απώλειες πρόσβασης στην αγορά, όπως προβλέπεται στη συμφωνία.

- Δυνάμει του παραρτήματος θα πρέπει να εξασφαλίζεται ισορροπία μεταξύ δικαιωμάτων και υποχρεώσεων.

- Tο παράρτημα δεν πρέπει να καταργηθεί, δεδομένου ότι ευνοεί την πρόσβαση στην αγορά για τα κοινοτικά προϊόντα, και θα πρέπει να τεθεί εκ νέου σε ισχύ μόλις οι περιστάσεις το επιτρέψουν.

- Η αναστολή, σε σχέση με την καταγγελία, επιτρέπει την ταχεία επανενσωμάτωση του παραρτήματος.

16. Η Επιτροπή θα καταβάλει κάθε προσπάθεια προκειμένου να λάβει τα κατάλληλα μέτρα, στο πλαίσιο της συμφωνίας, με σκοπό να δημιουργηθούν οι προϋποθέσεις υπό τις οποίες το παράρτημα θα μπορεί να εφαρμόζεται σύμφωνα με τις διατάξεις της συμφωνίας.

17. Η αναστολή των υποχρεώσεων της Κοινότητας απαιτεί - σύμφωνα με την απόφαση του Συμβουλίου 1999/78/EC [1] άρθρο 3 παράγραφος 3 δεύτερη φράση - απόφαση του Συμβουλίου, το οποίο αποφασίζει με ειδική πλειοψηφία κατόπιν προτάσεως της Επιτροπής.

[1] ΕΕ L 31, 4.2.1999, σ.1

4. εκτιμηση αντικτυπου

4.1. Αντίκτυπος στον προϋπολογισμό της Κοινότητας

18. Η παρούσα πρόταση δεν έχει κανέναν αντίκτυπο στον προϋπολογισμό της Κοινότητας.

4.2. Αντίκτυπος στις επιχειρήσεις

19. Η ενσωμάτωση του παραρτήματος στη ΣΑΑ υπήρξε για την ΕΚ σημαντική επιτυχία, δεδομένου ότι ο συγκεκριμένος τομέας υπόκειται σε αυστηρές, σε σύγκριση με την ΕΕ, ρυθμίσεις στις ΗΠΑ με υποχρεωτική χρησιμοποίηση συγκεκριμένων αμερικανικών προτύπων και προσφυγή σε τρίτους οργανισμούς πιστοποίησης. Επίσης, το παράρτημα είναι στενά συνδεδεμένο με τα τομεακά παραρτήματα σχετικά με το Τηλεπικοινωνιακό Υλικό και την Ηλεκτρομαγνητική Συμβατότητα, δεδομένου ότι τα περισσότερα ηλεκτροτεχνικά προϊόντα καλύπτονται από κανονισμούς οι οποίοι αναφέρονται σε δύο τουλάχιστον από τα τρία αυτά παραρτήματα. Ως προς αυτό, η αναστολή του παραρτήματος θα μπορούσε να θεωρηθεί ότι αποτελεί μειονέκτημα για τη βιομηχανία της ΕΕ. Ωστόσο, δεδομένου ότι το παράρτημα δεν εφαρμόζεται αυτή τη στιγμή στην πράξη - κανένας κοινοτικός ΦΔΣ δεν έχει αναγνωριστεί δυνάμει του παραρτήματος - οι εξαγωγείς της ΕΕ δεν μπορούν να επωφεληθούν από τη διευκόλυνση των συναλλαγών και της πρόσβασης στην αγορά, τα οποία παρέχει η συμφωνία στον συγκεκριμένο τομέα.

20. Η Επιτροπή είχε διαβουλεύσεις με τις ενδιαφερόμενες ευρωπαϊκές βιομηχανικές ομοσπονδίες, οι οποίες σε μεγάλο βαθμό θεωρούν ότι το παράρτημα είναι σημαντικό και δεν θα έπρεπε να ανασταλεί, δεδομένου ότι πιστεύουν ότι το εν λόγω παράρτημα μπορεί να χρησιμοποιηθεί ως μέσο για μια ευρύτερη συνεργασία στον κανονιστικό τομέα με τις ΗΠΑ. Εντούτοις, η Επιτροπή θεωρεί ότι οι στόχοι στους οποίους αποβλέπει η βιομηχανία βρίσκονται εκτός του πεδίου της συμφωνίας και θα μπορούσαν ευκολότερα να επιτευχθούν σε άλλο καταλληλότερο πλαίσιο, όπως π.χ. στο πλαίσιο του Προγράμματος Δράσης για την Διαντλαντική Οικονομική Εταιρική Σχέση. Η αναστολή του παραρτήματος δεν θα επηρέαζε αρνητικά μια τέτοια συνεργασία.

5. συμπερασμα

21. Για τους λόγους που περιγράφονται στην παρούσα αιτιολογική έκθεση, η Επιτροπή προτείνει στο Συμβούλιο να εκδώσει τη συνημμένη απόφαση.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί αναστολής των υποχρεώσεων της Κοινότητας δυνάμει του τομεακού παραρτήματος για την ηλεκτρική ασφάλεια της συμφωνίας περί αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση του Συμβουλίου αριθ. 1999/78/EΚ της 22ας Ιουνίου 1998 για τη σύναψη συμφωνίας για αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής [2], και ιδίως το άρθρο 3 παράγραφος 3 δεύτερη φράση,

[2] ΕΕ L 31, 4.2.1999, σ.1

την πρόταση της Επιτροπής [3],

[3] ΕΕ C , , σ. .

Εκτιμώντας τα εξής:

(1) Σύμφωνα με το άρθρο 16 της συμφωνίας για τη σύναψη συμφωνίας για αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, εφεξής καλούμενη "η συμφωνία", καθένα από τα μέρη έχει τη δυνατότητα να αναστείλει τις υποχρεώσεις τις οποίες έχει δυνάμει ενός συγκεκριμένου τομεακού παραρτήματος.

(2) Οι Ηνωμένες Πολιτείες της Αμερικής δεν εκπλήρωσαν τις υποχρεώσεις τους δυνάμει της συμφωνίας, ιδίως όσον αφορά τις διαδικασίες που πρέπει να τηρηθούν για την αναγνώριση των φορέων διαπίστωσης της συμμόρφωσης, οι οποίοι εξουσιοδοτούνται από την Κοινότητα.

(3) Αποτέλεσμα αυτού είναι ότι οι φορείς διαπίστωσης της συμμόρφωσης που έχουν εξουσιοδοτηθεί ή πρόκειται να εξουσιοδοτηθούν από τις εξουσιοδοτούσες αρχές των κρατών μελών δεν μπορούν να αποτελέσουν αντικείμενο αξιολόγησης, παρακολούθησης και αναγνώρισης όπως προβλέπεται στη συμφωνία.

(4) Κατά συνέπεια, η Κοινότητα σημείωσε απώλειες όσον αφορά την πρόσβαση στην αγορά, απώλειες που έχουν σχέση με τη διαπίστωση της συμμόρφωσης των προϊόντων της, τα οποία καλύπτονται από το τομεακό παράρτημα για την ηλεκτρική ασφάλεια.

(5) Επίσης, θεωρείται ότι οι Ηνωμένες Πολιτείες δεν τήρησαν την υποχρέωσή τους να διατηρούν νομοθετικές και κανονιστικές αρχές ικανές να εφαρμόζουν τις διατάξεις του τομεακού παραρτήματος για την ηλεκτρική ασφάλεια, ιδίως σε ό τι αφορά την εμπιστοσύνη της OSHA (Occupational Safety and Health Administration) στις επιτόπιες αξιολογήσεις που διενεργούν οι εξουσιοδοτούσες αρχές των κρατών μελών στους φορείς διαπίστωσης της συμμόρφωσης που βρίσκονται στο έδαφός τους.

(6) Η Κοινότητα και οι Ηνωμένες Πολιτείες πραγματοποίησαν, σύμφωνα με το άρθρο 2 τρίτη φράση της συμφωνίας, πολυάριθμες διαβουλεύσεις χωρίς να καταλήξουν σε ικανοποιητική λύση,

ΑΠΟΦΑΣΙΖΕΙ:

Άρθρο 1

Οι υποχρεώσεις της Κοινότητας δυνάμει του τομεακού παραρτήματος για την ηλεκτρική ασφάλεια της συμφωνίας περί αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών της Αμερικής αναστέλλονται στο σύνολό τους.

Άρθρο 2

Ο Πρόεδρος του Συμβουλίου εξουσιοδοτείται να ορίσει το αρμόδιο πρόσωπο το οποίο θα αποστείλει, εξ ονόματος της Κοινότητας, το συνημμένο υπόμνημα προς τις Ηνωμένες Πολιτείες της Αμερικής.

Άρθρο 3

Η Κοινότητα μπορεί να ακυρώσει την αναστολή των υποχρεώσεών της, εφόσον καταστεί δυνατή η εφαρμογή του τομεακού παραρτήματος για την ηλεκτρική ασφάλεια κατά τα προβλεπόμενα στη συμφωνία. Στην περίπτωση αυτή, η απόφαση λαμβάνεται από το Συμβούλιο σύμφωνα με την απόφαση του Συμβουλίου 1999/78/EΚ άρθρο 3 παράγραφος 3 δεύτερη φράση.

Η Επιτροπή θα καταβάλει κάθε προσπάθεια προκειμένου να λάβει όλα τα αναγκαία μέτρα, στο πλαίσιο της συμφωνίας, ώστε το τομεακό παράρτημα για την ηλεκτρική ασφάλεια να μπορέσει να εφαρμοστεί σύμφωνα με τις διατάξεις της εν λόγω συμφωνίας.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το Συμβούλιο της Ευρωπαϊκής Ένωσης υποβάλλει τα σέβη του στην Αποστολή των Ηνωμένων Πολιτειών της Αμερικής στην Ευρωπαϊκή Ένωση και της γνωστοποιεί ότι η Ευρωπαϊκή Κοινότητα αποφάσισε, σύμφωνα με το άρθρο 16 της συμφωνίας περί αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, να αναστείλει συνολικά τις υποχρεώσεις τις οποίες έχει δυνάμει του τομεακού παραρτήματος για την ηλεκτρική ασφάλεια της εν λόγω συμφωνίας.

Ο λόγος της αναστολής των υποχρεώσεων της Κοινότητας είναι ότι οι Ηνωμένες Πολιτείες της Αμερικής δεν τήρησαν τις υποχρεώσεις τους δυνάμει της συμφωνίας, ιδίως σε ό τι αφορά τις διαδικασίες που πρέπει να τηρούνται για την αναγνώριση των φορέων διαπίστωσης της συμμόρφωσης που εξουσιοδοτούνται από την Κοινότητα. Αποτέλεσμα αυτού ήταν οι φορείς διαπίστωσης της συμμόρφωσης που έχουν εξουσιοδοτηθεί ή πρόκειται να εξουσιοδοτηθούν από τις αρμόδιες αρχές των κρατών μελών να μην μπορούν να αποτελέσουν αντικείμενο αξιολόγησης, παρακολούθησης και αναγνώρισης, όπως προβλέπεται στη συμφωνία.

Συνεπώς, η Κοινότητα σημείωσε απώλειες όσον αφορά την πρόσβαση στην αγορά, απώλειες που έχουν σχέση με τη διαπίστωση της συμμόρφωσης για τα προϊόντα της, τα οποία καλύπτονται από το τομεακό παράρτημα για την ηλεκτρική ασφάλεια.

Επίσης, θεωρείται ότι οι Ηνωμένες Πολιτείες δεν εξασφάλισαν την ύπαρξη μιας νομοθετικής και κανονιστικής αρχής ικανής να εφαρμόζει τις διατάξεις του τομεακού παραρτήματος για την ηλεκτρική ασφάλεια, ιδίως σε ό τι αφορά την αξιοπιστία την οποία αποδίδει η Occupational Safety and Health Administration στις επιτόπιες αξιολογήσεις που διενεργούν οι εξουσιοδοτούσες αρχές των κρατών μελών στους φορείς διαπίστωσης της συμμόρφωσης που βρίσκονται στο έδαφός τους.

Η Κοινότητα και οι Ηνωμένες Πολιτείες πραγματοποίησαν, σύμφωνα με το άρθρο 2 τρίτη φράση της συμφωνίας, πολυάριθμες διαβουλεύσεις χωρίς να καταλήξουν σε μια ικανοποιητική λύση.

Η αναστολή των κοινοτικών υποχρεώσεων, όπως αναφέρεται ανωτέρω, ισχύει από την ημερομηνία του παρόντος υπομνήματος.

Με την ευκαιρία αυτή, το Συμβούλιο της Ευρωπαϊκής Ένωσης εκφράζει εκ νέου τη βαθύτατη εκτίμησή του στην Αποστολή των Ηνωμένων Πολιτειών της Αμερικής στην Ευρωπαϊκή Ένωση.